CELEX: 32018D1103
Language: da
Date: 2018-08-07 00:00:00
Title: Kommissionens afgørelse (EU) 2018/1103 af 7. august 2018 om bekræftelse af Maltas deltagelse i det forstærkede samarbejde om oprettelse af Den Europæiske Anklagemyndighed

8.8.2018   
               
               
                  DA
               
               
                  Den Europæiske Unions Tidende
               
               
                  L 201/2
               
            
         KOMMISSIONENS AFGØRELSE (EU) 2018/1103
         af 7. august 2018
         om bekræftelse af Maltas deltagelse i det forstærkede samarbejde om oprettelse af Den Europæiske Anklagemyndighed
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde, særlig artikel 328, stk. 1, og artikel 331, stk. 1,
         under henvisning til Rådets forordning (EU) 2017/1939 af 12. oktober 2017 om gennemførelse af et forstærket samarbejde om oprettelse af Den Europæiske Anklagemyndighed (»EPPO«) (1),
         under henvisning til Maltas meddelelse ved skrivelse af 14. juni 2018 om, at landet agter at deltage i det forstærkede samarbejde om oprettelse af EPPO, og
         ud fra følgende betragtninger:
         
                     (1)
                  
                  
                     Den 3. april 2017 meddelte Belgien, Bulgarien, Cypern, Finland, Frankrig, Grækenland, Kroatien, Litauen, Luxembourg, Portugal, Rumænien, Slovakiet, Slovenien, Spanien, Tjekkiet og Tyskland Europa-Parlamentet, Rådet og Kommissionen, at de ønsker at indføre et forstærket samarbejde om oprettelse af EPPO. Derudover tilkendegav Letland, Estland, Østrig og Italien ved skrivelser af henholdsvis 19. april 2017, 1. juni 2017, 9. juni 2017 og 22. juni 2017 deres ønske om at deltage i indførelsen af det forstærkede samarbejde.
                  
               
                     (2)
                  
                  
                     Den 3. april 2017 blev bemyndigelsen til at indlede det forstærkede samarbejde, der er nævnt i artikel 20, stk. 2, i traktaten om Den Europæiske Union (TEU) og artikel 329, stk. 1, i traktaten om Den Europæiske Unions funktionsmåde (TEUF), anset for at være givet i overensstemmelse med artikel 86, stk. 1, tredje afsnit, i TEUF.
                  
               
                     (3)
                  
                  
                     Den 12. oktober 2017 vedtog Rådet forordning (EU) 2017/1939 om gennemførelse af et forstærket samarbejde om oprettelse af EPPO.
                  
               
                     (4)
                  
                  
                     Den 20. november 2017 trådte forordning (EU) 2017/1939 i kraft. EPPO bør påbegynde sine efterforsknings- og retsforfølgningsmæssige opgaver fra en dato, som fastsættes ved en afgørelse truffet af Kommissionen efter forslag fra den europæiske chefanklager, når EPPO er blevet oprettet, og som ikke kan ikke være tidligere end tre år efter datoen for nævnte forordnings ikrafttræden.
                  
               
                     (5)
                  
                  
                     Den 14. maj 2018 meddelte Nederlandene Kommissionen, at landet agter at deltage i det forstærkede samarbejde om oprettelse af EPPO.
                  
               
                     (6)
                  
                  
                     Den 14. juni 2018 meddelte Malta Kommissionen, at landet agter at deltage i det forstærkede samarbejde om oprettelse af EPPO.
                  
               
                     (7)
                  
                  
                     Forordning (EU) 2017/1939 indeholder ikke nogen specifikke krav for at deltage i det forstærkede samarbejde om oprettelse af EPPO.
                  
               
                     (8)
                  
                  
                     I henhold til artikel 120, stk. 2, første afsnit, i forordning (EU) 2017/1939 udøver EPPO sin kompetence i forbindelse med enhver lovovertrædelse henhørende under dens kompetence, som er begået efter datoen for ikrafttrædelsen af forordning (EU) 2017/1939. I forbindelse med lovovertrædelser, der er omhandlet i artikel 22 og 23 i forordning (EU) 2017/1939, og som ikke allerede blev omfattet af EPPO's kompetence ved nævnte forordnings oprindelige ikrafttrædelsesdato, bør EPPO derfor udøve sin kompetence for så vidt angår Maltas område eller statsborgere, efter at nævnte forordning træder i kraft i Malta —
                  
               VEDTAGET DENNE AFGØRELSE:
         
            Artikel 1
            Maltas deltagelse i det forstærkede samarbejde om oprettelse af EPPO bekræftes.
         
         
            Artikel 2
            Forordning (EU) 2017/1939 træder i kraft i Malta på dagen for denne afgørelses ikrafttræden.
         
         
            Artikel 3
            Denne afgørelse træder i kraft på tyvendedagen efter offentliggørelsen i Den Europæiske Unions Tidende.
         
         
            Udfærdiget i Bruxelles, den 7. august 2018.
            
               
                  På Kommissionens vegne
               
               Jean-Claude JUNCKER
               
                  Formand
               
            
         
         
            (1)  EUT L 283 af 31.10.2017, s. 1.